Hambaravi personali üheks eesmärgiks on pöörata tähelepanu närimistubaka tarbimisest tulenevatele terviseprobleemidele. Närimistubakas sisalduv nikotiin põhjustab igemetes vereringe häirumise, mille tulemusena tekib igemepõletik. Igemepõletik kulgeb varjatult, sest puudub igemete veritsus.  Tekib rohkesti hambakivi, mis tungib igeme alla ja hävitab hammaste kinnituskudesid. Tubakatarvitaja suulimaskest muutub paksemaks ja tekivad valged laigud, mis võivad olla kasvajaeelseks seisundiks. Tubaka tarvitamine on üks suuvähi riskitegureid. Arvan, et suuõõnes toimunud esmaste muutuste avastamine ja diagnoosimine ning ravi kuuluvad hambaarsti kohustuste hulka. Oluline oleks patsiendile selgitada ravi vajadust, teavitada ka kahjulike harjumuste (tubaka tarvitamine, alkohol) mõjust suuõõnele.